ภ.ง.ด. 51 ภาษีครึ่งรอบบัญชีแรก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

....สมชาย ชูเกตุ
การยื่นแบบ ภ.ง.ด. 51 เพื่อเสียภาษีเงินได้นิติบุคคลครึ่งรอบระยะเวลาบัญชีแรกของบริษัทหรือห้างหุ้นส่วนนิติบุคคลที่เสียภาษีเงินได้นิติบุคคลจากฐานกำไรสุทธิ ยังมีผู้ประกอบการอีกหลายรายที่ปฏิบัติผิดพลาดโดยไม่มีเจตนา ทำให้เสียทั้งเวลาและเงินทอง
ประเด็นผิดพลาดที่บริษัทหรือห้างหุ้นส่วนนิติบุคคลควรระมัดระวังเกี่ยวกับการยื่นแบบ ภ.ง.ด. 51 สรุปได้ ดังนี้
l กำหนดเวลายื่นแบบ บริษัทหรือห้างหุ้นส่วนนิติบุคคลที่มีรอบระยะเวลาบัญชีสิ้นสุด ณ 31 ธ.ค. 2553 จะต้องยื่นแบบ ภ.ง.ด. 51 ภายในวันอังคารที่ 31 ส.ค. 2553 ซึ่งก็เหลือเวลาอีกเดือนเดียว กรณีบริษัท ฯลฯ ที่มีรอบระยะเวลาบัญชีวันสุดท้ายมิใช่วันที่ 31 ธ.ค. 2553 คงต้องนับกำหนดเวลายื่นแบบที่จะต้องยื่นภายใน 2 เดือนนับแต่สิ้นครึ่งรอบระยะเวลาบัญชีแรกเอาเอง หากบริษัท ฯลฯ ไม่ยื่นแบบภายในกำหนดเวลาจะถูกปรับเป็นเงินไม่เกิน 2,000 บาท กรณีมีภาษีชำระ จะต้องเสียเงินเพิ่มสูงถึงร้อยละ 20 ของภาษีต้องชำระ แต่เงินเพิ่มอาจเสียไม่เกินร้อยละ 1.5 ต่อเดือนของจำนวนภาษี หากได้มายื่นแบบโดยไม่ได้รับคำเตือนหรือคำเรียกตรวจสอบไต่สวนโดยตรงเป็นหนังสือจากพนักงานเจ้าหน้าที่ (คำสั่งกรมสรรพากรที่ ท.ป. 81/2542) 
l การประมาณการกำไรสุทธิเพื่อเสียภาษี บริษัทหรือห้างหุ้นส่วนนิติบุคคลจะต้องประมาณการกำไรสุทธิที่จะเกิดขึ้นในรอบระยะเวลาบัญชีปี 2553 ว่าจะมีจำนวนเท่าใด แล้วให้นำประมาณการกำไรสุทธิครึ่งหนึ่งมาคำนวณภาษีตามอัตราภาษี จะได้จำนวนภาษีต้องชำระในครึ่งรอบระยะเวลาบัญชีแรก บริษัท ฯลฯ สามารถนำภาษีที่ถูกหัก ณ ที่จ่ายไว้มาหักออกจากภาษีต้องชำระได้ แต่ภาษีหัก ณ ที่จ่ายที่นำมาใช้ต้องตรงกับช่วงระยะเวลาครึ่งรอบระยะเวลาบัญชีแรกด้วย นอกจากนั้นควรระมัดระวังการประมาณการกำไรสุทธิตามแบบ ภ.ง.ด. 51 ด้วย หากประมาณการกำไรสุทธิขาดไปเกินกว่าร้อยละ 25 ของกำไรสุทธิที่เกิดขึ้นจริงในรอบระยะเวลาบัญชีแล้ว จะต้องเสียเงินเพิ่มร้อยละ 20 ของภาษีที่คำนวณจากประมาณการกำไรสุทธิที่ได้ประมาณการขาดไป แต่เงินเพิ่มจะเสียไม่เกินอัตราร้อยละ 1.5 ต่อเดือนของภาษีต้องชำระ หากได้มายื่นแบบโดยไม่ได้รับคำเตือน หรือคำเรียกตรวจสอบไต่สวนโดยตรงเป็นหนังสือจากพนักงานเจ้าหน้าที่ (คำสั่งกรมสรรพากรที่ ท.ป. 81/2542)
l การชำระภาษีด้วยเช็ค บริษัทหรือห้างหุ้นส่วนนิติบุคคลที่ยื่นแบบและมีภาษีชำระ นอกจากจะชำระภาษีด้วยเงินสดแล้ว สามารถชำระภาษีด้วยเช็คได้ สะดวกทั้งผู้เสียภาษีและเจ้าหน้าที่ ทั้งนี้ให้สั่งจ่าย “กรมสรรพากร” กรณีเช็คที่สั่งจ่ายภาษีเป็นเช็คของบริษัท ฯลฯ วัน เดือน ปี ที่ระบุบนเช็คต้องไม่เกิน 7 วันก่อนการยื่นแบบ จำนวนเงินบนเช็คต้องไม่เกินภาษีชำระ มีลายมือชื่อผู้มีอำนาจบนเช็ค หากเช็คนั้นไม่สามารถเรียกเก็บเงินได้ บริษัท ฯลฯ ต้องนำเงินสดหรือแคชเชียร์เช็คมาจ่ายภาษีพร้อมเงินเพิ่ม ไม่สามารถใช้เช็คของบริษัท ฯลฯ สั่งจ่ายภาษีและเงินเพิ่มในครั้งนั้นได้อีก กรณีที่ชำระภาษีด้วยแคชเชียร์เช็ค วัน เดือน ปี ที่ระบุบนเช็คต้องไม่เกิน 15 วันก่อนการยื่นแบบ 
l การลงลายมือชื่อในแบบ ภ.ง.ด. 51 การยื่นแบบเสียภาษี ควรลงลายมือชื่อและประทับตราบริษัท ฯลฯ (ถ้ามี) ให้เรียบร้อย หากลืมลงลายมือชื่อแล้ว ทำให้เสียเวลากลับไปมาเพื่อให้ผู้มีอำนาจลงลายมือชื่อ ดีไม่ดีหากเลยกำหนดเวลายื่นแบบแล้วได้เสียเงินนอกเหนือจากภาษีเป็นแน่ 
l อัตราภาษีเงินได้นิติบุคคล เนื่องจากอัตราภาษีเงินได้นิติบุคคลที่เสียภาษีจากฐานกำไรสุทธิมีหลายอัตรา หากใช้อัตราที่ไม่ถูกต้องอาจส่งผลทำให้เสียเวลาและเงินทอง ทั้งนี้ ควรตรวจสอบดูว่าบริษัท ฯลฯ มีสิทธิเสียภาษีในอัตราต่ำกว่าร้อยละ 30 หรือไม่ โดยเฉพาะบริษัทหรือห้างหุ้นส่วนนิติบุคคลที่เป็นขนาดกลางหรือขนาดเล็ก (SMEs) หากมีทุนที่ชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท จะได้รับสิทธิยกเว้นภาษีเงินได้นิติบุคคล สำหรับกำไรสุทธิ 1.5 แสนบาทแรก เสียภาษีอัตราร้อยละ 15 สำหรับกำไรสุทธิส่วนที่เกิน 1.5 แสนบาท แต่ไม่เกิน 1 ล้านบาท และอัตราร้อยละ 25 สำหรับกำไรสุทธิส่วนที่เกิน 1 ล้านบาท แต่ไม่เกิน 3 ล้านบาท และร้อยละ 30 สำหรับกำไรสุทธิส่วนที่เกินกว่า 3 ล้านบาท 
ยังมีประเด็นอีกหลากหลายที่มักปฏิบัติผิดพลาด ทำให้เสียเวลาและค่าใช้จ่าย หากปฏิบัติไม่ผิดพลาดเลยจะดีที่สุด จะได้เอาเวลาไปหารายได้หรือบริหารกิจการให้รุ่งเรืองยิ่งขึ้น แต่ถ้าหากได้ปฏิบัติผิดพลาดไปแล้ว ก็ควรรีบปรับปรุงแก้ไขให้ถูกต้อง ถ้าไม่รู้จะปรึกษาใครก็ควรไปพบเจ้าหน้าที่เพื่อขอคำแนะนำ สวัสดีครับ